CELEX: 32013R1087
Language: sk
Date: 2013-11-04 00:00:00
Title: Nariadenie Komisie (EÚ) č. 1087/2013 zo 4. novembra 2013 , ktorým sa mení nariadenie Európskeho parlamentu a Rady (ES) č. 1005/2009, pokiaľ ide o nahlasovanie metylbromidu

5.11.2013   
            
            
               SK
            
            
               Úradný vestník Európskej únie
            
            
               L 293/28
            
         NARIADENIE KOMISIE (EÚ) č. 1087/2013
   zo 4. novembra 2013,
   ktorým sa mení nariadenie Európskeho parlamentu a Rady (ES) č. 1005/2009, pokiaľ ide o nahlasovanie metylbromidu
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1005/2009 zo 16. septembra 2009 o látkach, ktoré poškodzujú ozónovú vrstvu (1), a najmä na jeho článok 26 ods. 3,
   keďže:
   
               (1)
            
            
               Podľa článku 26 ods. 1 písm. a) by členské štáty mali každý rok nahlasovať množstvá metylbromidu na účely karantény a pred zásielkou schválené podľa článku 12 ods. 2, ako aj množstvá metylbromidu na núdzové použitie schválené podľa článku 12 ods. 3.
            
         
               (2)
            
            
               Konečný termín 18. marec 2010 uvedený v článku 12 ods. 1 uplynul a metylbromid už teda nemožno uvádzať na trh, ani ho používať na účely karantény a pred zásielkou. Preto už nie je potrebné žiadať od členských štátov, aby každý rok nahlasovali metylbromid schválený na účely karantény a pred zásielkou podľa článku 12 ods. 2.
            
         
               (3)
            
            
               Každé dočasné schválenie metylbromidu na núdzové použitie podľa článku 12 ods. 3 si vyžaduje osobitné rozhodnutie Komisie. Vzhľadom na to, že nahlasovaciu povinnosť možno priamo začleniť do jednotlivých osobitných rozhodnutí, už nie je potrebné žiadať od členských štátov každoročné nahlasovanie.
            
         
               (4)
            
            
               Článok 26 ods. 1 písm. a) by sa preto mal vypustiť.
            
         
               (5)
            
            
               Opatrenia stanovené v tomto nariadení sú v súlade so stanoviskom výboru zriadeného podľa článku 25 ods. 1 nariadenia (ES) č. 1005/2009,
            
         PRIJALA TOTO NARIADENIE:
   Článok 1
   V článku 26 ods. 1 nariadenia (ES) č. 1005/2009 sa vypúšťa písmeno a).
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. novembra 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 286, 31.10.2009, s. 1.